Line Barfod (EL), 2009-02-06:
Både i Danmark og i andre lande bliver der jævnligt holdt fine festtaler om, hvor godt det er, man er nået så langt i udviklingen, og hvor vigtigt det er med velfærd og sociale rettigheder for borgerne osv., men det virker nogle gange, som om man glemmer, hvordan de rettigheder er opnået.
De er jo opnået, fordi fagbevægelsen har kæmpet i mange år for at få de rettigheder og løbende har kæmpet for, at der skulle være gode løn- og arbejdsvilkår.
Det har man opnået i mange lande.
Problemet opstår så, når man går ind og siger, at de, der kommer til et land for at arbejde, ikke behøver at arbejde på de vilkår, der er f.eks. i Danmark eller i Storbritannien, men kan få lov til at arbejde på deres hjemlands vilkår.
Så underbyder man jo i den grad løn- og arbejdsvilkårene, og det er det, som man oplever store protester imod mange steder i Europa i dag.
Det var i høj grad det, der fik irerne til at stemme nej til Lissabontraktaten, og det er det, der gør, at den tyske fagbevægelse opfordrer til store manifestationer og til, at den tyske regering skal boykotte, skal ignorere, de domme, der er kommet fra EF-Domstolen, og i stedet skal sikre ordentlige løn- og arbejdsvilkår i Tyskland.
Så det er ikke en sag, der kun handler om Danmark, sådan som man nogle gange kan få indtryk af, når man hører debatten her i Folketinget, og heller ikke en debat, der kun handler om Norden.
Derfor er det heller ikke et problem, der bare kan løses med en lille dansk undtagelse, det er et grundlæggende problem for faglige og sociale rettigheder i alle EU-landene, og det er afgørende, at vi finder en løsning, som sikrer, at man har ret til at kræve lige vilkår, særlig i denne tid, hvor så mange mennesker bliver fyret på grund af finanskrisen, og hvor vi selvfølgelig ser arbejdsgivere - jeg er uenig i, at de gør det, men det er det, vi ser - der vælger at beholde de udenlandske arbejdere eller at tage udenlandske arbejdere ind på langt ringere løn- og arbejdsvilkår, og så fyre de arbejdere, der er fra deres eget land.
Hvis ikke vi går ind og finder en løsning på det her, risikerer vi også et meget udbredt fremmedhad, som vi kan se på nogle af de paroler, der er i England i dag.
Derfor er vi nødt til at arbejde for en løsning.
Jeg synes, at det er brandærgerligt, at Socialdemokraterne og SF ikke ville være med til at sikre, at vi fandt en løsning i forbindelse med Lissabontraktaten, og jeg synes, at det er brandærgerligt, at vi i dag ikke kan nå frem til at sige, at det er det, den danske regering skal arbejde for.
Det er den eneste mulige løsning, som det også er blevet tydeligt under debatten i dag.
Den eneste langsigtede løsning er en juridisk bindende erklæring, og det er det, vi bliver nødt til at arbejde for.
Jeg synes ikke rigtig, hr. Knud Kristensen sagde et ord om social dumping, men det er jo det, den her debat handler om, altså at ikke kun lønmodtagere i Danmark, men også i England, Tyskland, Irland osv. i stor udstrækning er udsat for social dumping, og at vi har fået en række domme fra EF-Domstolen, der siger, at det er selve meningen med den fri bevægelighed, at man kan konkurrence på løn- og arbejdsvilkår.
Jeg vil gerne høre, om den konservative ordfører mener, at det skal Danmark principielt vende sig imod, og at den danske regering derfor skal arbejde for, at vi får en juridisk bindende erklæring, der sikrer, at EF-Domstolen ikke kan gå ind og afsige domme, der tilgodeser social dumping, men at vi tværtimod får en retstilstand, der sikrer retten til at kræve lige vilkår.